6 swaar gestraf vir plaasmoordBilly van Rooyen en sy vrou, Karlien. Foto: Facebook Ses mans wat in 2016 ŉ familie op ŉ plaas in die Gluckstadt-omgewing naby Vryheid aangerand en twee familielede gedurende die aanval doodgeskiet het, is elkeen twee lewenslange tronkstrafvonnisse opgelê. Lt.kol. Thulani Zwane, woordvoerder van die polisie, het Maandag in ŉ verklaring gesê die mans is Vrydag in die Vryheid-hooggeregshof gevonnis nadat hulle skuldig bevind is aan twee aanklagte van moord, poging tot moord, roof, aanranding met die doel om ernstig te beseer, twee aanklagte van ontvoering asook die besit van onwettige vuurwapens. Maroela Media het vroeër berig altesaam agt verdagtes is destyds in hegtenis geneem nadat ŉ groep mans in April 2016 op die plaas in die Swart Umfolozi-distrik naby Gluckstadt toegeslaan het. Billy van Rooyen (37) en sy skoonpa, Ronnie Lombard (62), is gedurende die aanval doodgeskiet en twee familielede is in die aanval beseer. Die verdagtes het met ŉ onbevestigde bedrag kontant gevlug. Die saak is by die Gluckstadt-polisie ingedien waarna die ondersoek deur die provinsiale taakspan oorgeneem is. Een van die verdagtes, Thulani Hloniphani Sibiya (38), is reeds in 2017 twee lewenslange tronkstrafvonnisse opgelê met ŉ bykomende tronkstraf van 40 jaar nadat hy skuld beken het op twee aanklagte van moord, twee van poging tot moord, een van gewapende roof en een van ontvoering. Nóg ’n verdagte, Bongani Miya (36), is ure ná sy inhegtenisneming in aanhouding dood. Die polisie het vroeër gesê hy het homself glo in ŉ toilethokkie met ŉ bedlaken opgehang. Die ander ses was sedertdien in aanhouding, het Zwane gesê. Msizeni Joseph Shezi (35) is twee lewenslange tronkstrafvonnisse opgelê met ŉ bykomende 41 jaar. Lindokuhle Zulu (35) is twee lewenslange tronkstrafvonnisse opgelê met ŉ bykomende 46 jaar. Gcinimali Dladla (40), Themba Mhlanga (28), Mondli Nkosi en Mngcineni Gazu (29) is elkeen twee lewenslange tronkstrafvonnisse opgelê met ŉ bykomende 33 jaar.